L'Eliana celebra la 7a Setmana del Teatre
29 de març de 2021

L'Eliana ha celebrat, del 22 al 28 de març, la 7a Setmana Internacional del Teatre. I ho he fet amb una proposta molt especial per als centres educatius de la localitat amb el taller escènic ‘Una història que contar’.

De la mà dels reconeguts actors Carles Alberola i Laia Serna, més de 250 alumnes d'entre 12 i 17 anys han pogut conéixer a través d'una mostra escènica el procés de creació d'un text teatral i reflexionar lúdicament sobre el fet de crear. Tot entorn de la paraula i a la seua capacitat emocional, posant en valor la tradició oral com a instrument de transmissió de l'experiència, per a entendre qui som a través del personatge que representem en escena.

En concret, els i les estudiants de 1r de l'ESO de l'IES l'Eliana i de 1er i 2n de Batxiller del col·legi Helios, han treballat a desenvolupar les habilitats socials a través del teatre, a millorar l'autoestima, analitzar i comprendre textos teatrals, desplegar la creativitat, aprendre a treballar en grup o a utilitzar la imaginació per a resoldre conflictes. Tot això des d'una perspectiva lúdica de les arts escèniques.

Durant una hora un total de cinc grups han aprés sobre els mecanismes que utilitzen els i les autores, els actors i les actrius per a enfrontar-se a una composició teatral: com creen els personatges, com els doten de vida i els interpreten i què és el que fa realment atractiva una obra de teatre. En aquest taller interactiu els joves espectadors han participat del procés creatiu d'aquesta obra col·lectiva.

Aquesta setena edició s'ha tancat amb la lectura virtual del manifest amb motiu del Dia Mundial del Teatre, el 27 de març, de la mà d'Associació per les Arts Escèniques de l'Eliana (APLAE). La commemoració d'aquesta setmana ha comptat també amb la col·laboració de Teatreliana.

La regidora d'Educació i Infància, Eva Santafé, ha traslladat l'esperança que els i les estudiants aprofiten per a conéixer el teatre des de dins i fomente espectadors que gaudisquen de les arts escèniques “per a continuar creant cultura”.